*11.07.2016.*

**Projekta iesnieguma sagatavošanas, iesniegšanas un vērtēšanas jautājumi**

**1.jautājums**: Programmas saistošajā “Projektu iesniegumu vērtēšanas kritēriju piemērošanas metodikā” attiecībā uz kvalitātes kritēriju Nr.5 “Projekta iesniegumā plānoto aktivitāšu gatavība uzsākšanai” ir noteikts, ka Projektam ir vidēja gatavība uzsākšanai (5.3.p.) un 10 punktus piešķir, ja cita starpā izpildās šāds nosacījums “ c) ir jābūt sagatavotam un būvvaldē iesniegtam būvniecības ieceres iesniegumam.”.

1. Lūdzam skaidrot, vai ar terminu “būvniecības ieceres iesniegums” tiek interpretēts “būvprojekta minimālais sastāvs” vai “pilns būvprojekts”, kas jau ietver pilno arhitektūras un inženierrisinājumu daļas?

Programmas saistošajā “Projektu iesniegumu vērtēšanas kritēriju piemērošanas metodikā” attiecībā uz kvalitātes kritēriju Nr.5 “Projekta iesniegumā plānoto aktivitāšu gatavība uzsākšanai” ir noteikts, ka Projektam ir augsta gatavība uzsākšanai (5.2.p.) un 15 punktus piešķir, ja cita starpā izpildās šāds nosacījums “3. Ir jānodrošina pierādījumi, ka ir saņemta būvatļauja ar nosacījumiem projektēšanai un būvdarbiem.”.

**Atbilde**: Ar terminu “būvniecības ieceres iesniegums” tiek interpretēts “būvprojekta minimālais sastāvs”, ņemot vērā Ministru kabineta noteikumu Nr.529 28.punkta nosacījumus.

1. Lūdzam skaidrot, vai ar terminu “saņemta būvatļauja ar nosacījumiem projektēšanai un būvdarbiem” tiek interpretēts, ka no būvvaldes ir saņemts pozitīvs lēmums par iesniegtā “būvprojekta minimālā sastāvā” atbilstību un ir saņemti “nosacījumi tālākai būvprojekta projektēšanai” (atbilstoši būvvaldes lietotajai terminoloģijai)?

**Atbilde**: Jā

**2.jautājums**: Vai ir iespējams saņemt finansējumu ražošanas telpas remontam vai tikai ražošanas ceha renovācijai?

**Atbilde**: 3.1.1.5.pasākuma ietvaros saskaņā ar MK noteikumu Nr.227 17.punktā noteikto, finansējumu piešķir vienas vai vairāku ēku būvniecībai, pārbūvei vai atjaunošanai, kas saistīta ar ražošanas ēku izveidi. Pasākuma ietvaros ir atbalstāma būvju pārbūve un atjaunošana. Saskaņā ar Būvniecības likumu:

* būves atjaunošana ir būvdarbi, kuru rezultātā ir nomainīti nolietojušies būves nesošie elementi vai konstrukcijas vai veikti funkcionāli vai tehniski uzlabojumi, nemainot būves apjomu vai nesošo elementu nestspēju;
* būves pārbūve ir būvdarbi, kuru rezultātā ir mainīts būves vai tās daļas apjoms vai pastiprināti nesošie elementi vai konstrukcijas, mainot vai nemainot lietošanas veidu.

**3.jautājums**: Vai siltumapgādes elementi (cauruļvadi, siltuma avoti) ēkā ir iekļaujami attiecināmajās izmaksās? Vai ir iekļaujams apkures katls, ja tas tiek rekonstruēts/ uzstādīts rekonstrukcijas projekta ietvaros?

**Atbilde**: Izdevumi, kas saistīti ar ražošanas ēkas siltumapgādes infrastruktūras izveidošanu, 3.1.1.5.pasākuma ietvaros saskaņā ar MK noteikumu Nr.227 19.2.apakšpunktā minēto ir attiecināmas izmaksas.

**4.jautājums**: Vai programmas ietvaros ir attiecināma piebūves celtniecība pie jau esošas ražošanas ēkas, kurā notiek saimnieciskā darbība apstrādes rūpniecības nozarē?

**Atbilde**: Piebūves būvniecība 3.1.1.5.pasākuma ietvaros ir uzskatāma par attiecināmu darbību.

**5.jautājums**: Ja tehniskajā projektā jaunā piebūve ir klasificēta kā esošās ražošanas ēkas rekonstrukcija (kurā tiek veikta saimnieciskā darbība), bet faktiski tā tiks celta kā jauna ēka (piebūve), kuras platība iepriekš nav tikusi saimnieciski izmantota  - vai šādā gadījumā būvdarbu izmaksas tiks attiecinātas?

**Atbilde**: Ņemot vērā to, ka tehniskajā projektā piebūve ir klasificēta kā esošās ražošanas ēkas rekonstrukcija, tad šādas piebūves būvniecība saskaņā ar MK noteikumu Nr.227 17.5.apakšpunktā noteikto, nav atbalstāma darbība.

**6.jautājums**: Saskaņā ar MK noteikumu 4.punktu pārtikas ražošana ir atbalstāma, bet nav skaidrs ko saka, MK noteikumu 15.1.punktā noteiktā regula atbalstu nepiešķir, ja “atbalstam lauksaimniecības produktu pārstrādes un tirdzniecības nozarē šādos gadījumos: i) ja atbalsta summa ir noteikta, pamatojoties uz šādu produktu, kurus attiecīgais uzņēmums iepircis no primārajiem ražotājiem vai laidis tirgū, cenu vai daudzumu”. Ko nozīmē šīs regulas 1.panta 3.punkta c) apakšpunkta i) apkašpunkts?

**Atbilde**: 3.1.1.5.pasākuma ietvaros pārtikas ražošana ir atbalstāma darbības nozare, jo atbalsta apjoms netiks noteikts kā subsīdijas lauksaimniekiem (pēc produktu daudzuma un cenas), bet pēc citiem kritērijiem.

**7.jautājums**: MK noteikumu 24.punkts paredz, ka projekta pieteicējs var iesniegt garantijas vēstuli. Mēs plānojam šādu vēstuli iesniegt. Vai ir pieejams šīs garantijas vēstules paraugs?

**Atbilde**: Šāda garantijas vēstules parauga nav, jo dažādām kredītiestādēm ir dažādas iekšējas procedūras lēmumu pieņemšanai par šādu garantiju izsniegšanu un attiecīgi atšķirīgas garantijas vēstuļu formas. Iesakām lūgt kredītiestādēm iekļaut šādās līguma izpildes garantijās MK noteikumu Nr.227 24.punktā minētos nosacījumus.

**8.jautājums**: Konkursa nolikuma 5.8. un 5.9 punktā noteiktie pavaddokumenti – lasot, šķiet, ka šie dokumenti ir ļoti līdzīgi. Kas ir abos šajos punktos nosauktie dokumenti, kas mums ir jāiesniedz papildus projekta budžeta plānam, gadījumā, ja mums nav bijusi iepirkuma procedūra?

**Atbilde**: Projekta budžeta kopsavilkumā (projekta iesnieguma veidlapas 3.pielikums) iekļautās izmaksas ir jāpamato biznesa plānā. Ir jāiesniedz tādi papildus dokumenti, kas apliecina, ka projektā plānotās būvniecības, infrastruktūras izbūves un pārbūves darbu izmaksas, autoruzraudzības un būvuzraudzības izmaksas ir samērīgas (atbilstošas tirgus cenai, pamatojoties uz publiski pieejamo un rakstiskas vai elektroniskas komunikācijas rezultātā iegūto informāciju) un nodrošina fiziski izmērāma rezultāta rašanos. No projekta iesniegumā, biznesa plānā norādītā un tiem pievienotajiem dokumentiem ir jābūt saprotamam katra ieguldījuma attiecināmajās izmaksās iekļauto izmaksu noteikšanas un aprēķināšanas mehānismam.

**9.jautājums**: Vai šī projekta ietvaros ir iespējams iegūt finansiālu atbalstu fotosalona izveidei vienā no Latvijas reģioniem?

**Atbilde**: 3.1.1.5.pasākuma mērķis ir veicināt apstrādes rūpniecības komersantu paplašināšanos un jaunu komersantu veidošanos, atbalstot industriālo telpu izveidi reģionos. Fotosalona izveide neatbilst NACE 2.red. C sadaļa “Apstrādes rūpniecība” minētajām atbalstāmajām apstrādes rūpniecības nozarēm.

**10.jautājums**: Tā kā paši neesam kompetenti sagatavot visus prasītos dokumentus iesniegšanai šajā programmā, vēlamies uzzināt, vai ir iespēja ieteikt, kur griezties šajā gadījumā?

**Atbilde**: CFLA nevar ieteikt, pie kā griezties šī pasākuma ietvaros noteikto projekta iesnieguma un tā pielikumu sagatavošanai.

**11.jautājums**: Vai auto krāsošanas serviss ir arī ražošana un ir iespējams pieteikties uz pārbūvi un ražošanas iekārtu iegādi?

**Atbilde**: 3.1.1.5.pasākuma mērķis ir veicināt apstrādes rūpniecības komersantu paplašināšanos un jaunu komersantu veidošanos, atbalstot industriālo telpu izveidi reģionos. Auto krāsošanas serviss neatbilst NACE 2.red. C sadaļa “Apstrādes rūpniecība” minētajām atbalstāmajām apstrādes rūpniecības nozarēm.

**12.jautājumi**: Vai atbalstu var saņemt uzņēmums, kura pamatdarbība līdz šim nav bijusi saistīta ar apstrādes rūpniecību, bet pēc projekta īstenošanas ražošanas ēkā tiks veikta apstrādes rūpniecība? Ja nē, tad ar ko šis gadījums būtu atšķirīgs no situācijas, kad uz atbalstu piesakās tikko jaundibināts uzņēmums?

**Atbilde**: Lai atbilstu 3.1.1.5.pasākuma ietvaros noteiktajam, uzņēmuma, kā projekta iesniedzēja darbībai ir jābūt saistītai vai nu ar nekustamā īpašuma attīstīšanu ražošanas vajadzībām un tālākai iznomāšanai (saskaņā ar NACE 2.red. L sadaļu “Operācijas ar nekustamo īpašumu”), vai tas ir MVK un tā pamatdarbības nozare ir apstrādes rūpniecība (saskaņā ar NACE 2.red. C sadaļu “Apstrādes rūpniecība”) un tas nedarbojas neatbalstāmajās nozarēs.

Ja komersants, kurš līdz projekta iesniegšanai veica saimniecisko darbību citā (ne apstrādes) nozarē, bet plāno paplašināties un uzsākt saimniecisko darbību arī apstrādes rūpniecībā, var pretendēt uz atbalsta saņemšanu 3.1.1.5.pasākumā, ar nosacījumu, ka no projekta iesniegumā un biznesa plānā norādītās informācijas tiks gūta pārliecība, ka komersantam ir pietiekoša finanšu un administratīvā kapacitāte, kā arī ekonomiski un finansiāli pamatots biznesa plāns, lai īstenotu projektu un sasniegtu projekta iesniegumā un MK noteikumos Nr.227 ietvertos nosacījumus un rezultatīvos rādītājus. Tai skaitā vērtējot tādu komersantu projektu iesniegumus, kuri paši veiks saimniecisko darbību apstrādes rūpniecībā, tiks vērtēta to spēja uzbūvētajās, atjaunotajās vai pārbūvētajās ražošanas ēkās uzstādīt ražošanas iekārtas un uzsākt ražošanas procesu un radīt darba vietas, saglabājot tās vismaz 3 gadus pēc projekta īstenošanas pabeigšanas.

Vērtējot projektu tiks ņemts vērā arī tas, vai iepriekšējā gada pārskatā ir veiktas finanšu darbības, kas veiktas apstrādes rūpniecības nozarē. Visi kritēriji pēc kādiem tiks vērtēti projekta iesniegumi, kā arī vērtēšanas metodika ir publicēta Centrālās finanšu un līgumu aģentūras mājas lapā.

**13.jautājums**: Ja uzņēmumam ir nomas līgums līdz 2017.gadam ar nosacījumu, ka zeme jāizpērk 2017.gada laikā, vai ir iespēja realizēt projektu šādā situācijā?

**Atbilde**: Ja uzņēmumam ir nomas līgums līdz 2017.gadam ar nosacījumu, ka zeme jāizpērk 2017.gadā, tad pretendēt uz atbalstu 3.1.1.1.5.pasākuma ietvaros nevarēs, jo MK noteikumu Nr.227 12.punkts nosaka, ka **projekta iesniedzējam ir īpašuma** vai valdījuma **tiesības vai ilgtermiņa nomas tiesības uz nekustamo īpašumu,** tai skaitā zemi, kurā veic investīcijas. Valdījuma tiesības ir piešķirtas saskaņā ar Likumu par ostām vai attiecīgā projekta iesniedzēja darbību regulējošiem normatīvajiem aktiem brīvostas darbības jomā vai normatīvajiem aktiem speciālo ekonomisko zonu darbības jomā. Īpašuma tiesības apliecina zemesgrāmatas ieraksts par projekta iesniedzēja īpašuma tiesībām vai zemesgrāmatā reģistrēts projekta iesniedzēja noslēgts nekustamā īpašuma pirkuma līgums ar nogaidu tiesību, bet ilgtermiņa nomas tiesības – zemesgrāmatā reģistrētas projekta iesniedzēja **ilgtermiņa nomas tiesības – vismaz 10 gadus pēc projekta īstenošanas pabeigšanas.** Minētais nosacījums nomas līgumā, nav garants tam, ka nomnieks šo zemi tiešām iegūs savā īpašumā.

**14.jautājums**: Saskaņā ar vērtēšanas kritēriju 5.2.punktu "projektam ir vidēji augsta gatavība uzsākšanai, ja

- ir saņemta būvatļauja ar nosacījumiem projektēšanai un būvdarbiem,  
- .. IUB majas lapā ir publicēts paziņojums par iepirkuma procedūru,  
- ir saņemts [..] lēmums par aizdevuma piešķiršanu projekta īstenošanai.

Ja tiek pieminēta būvatļauja ar nosacījumiem projektēšanai, tad šeit tehniskais projekts nav pieprasīts kā punkta nosacījums. Bet tad arī būvniecības iepirkums nevar tikt izsludināts. Vai šajā gadījumā IUB mājas lapā publicējamais paziņojums ir domāts attiecībā uz tehniskā projekta izstrādi?

**Atbilde**: Skaidrojam, ka kritērijā Nr.5.2. pie minētā par būvatļaujas saņemšanu ir jāņem vērā, ka saskaņā ar normatīvajiem aktiem, kas regulē būvniecības jomu, būvatļauju saņem uz visu projekta ciklu un tajā var būt divas atzīmes: 1) par projektēšanas nosacījumu izpildi un 2) par būvniecības nosacījumu izpildi. Ja ir izpildīti būvniecības nosacījumi, tad projekts ir saskaņots un var izsludināt būvniecības iepirkumu un, pēc tā veikšanas, uzsākt būvdarbus.

**15.jautājums**: ražošanas ēkai, lai nodrošinātu pilnvērtīgu ražošanas procesu, būs nepieciešami šādi infrastruktūras elementi:  
   - ūdens tvertnes ugunsdzēšanas ūdens glabāšanai 260m3,  
   - apkures katls ēkas apsildei,  
   - tvertnes skaidu putekļu uzkrāšanai.  
Vai šie elementi var tikt attiecināmi projekta ietvaros?

**Atbilde**: Ja bez ūdens tvertnes ugunsdzēšanas ūdens glabāšanai ir iekļautas tehniskajā projektā un bez šīs ūdens tvertnes nav iespējams nodot ēku ekspluatācijā, tad šādas izmaksas projekta ietvaros uzskatāmas par attiecināmām. Apkures katla izmaksas arī ir uzskatāmas par attiecināmam jo atbilst MK noteikumu Nr.227 19.2.apakšpunktā minētajām attiecināmajām izmaksām un ir nepieciešamas ražošanas ēkas vajadzībām. Ja būvdarbu tehniskajā projektā iekļautajos Valsts vides dienesta, Veselības inspekcijas vai VUGD tehniskajos noteikumos noteikts, ka nepieciešams izbūvēt tvertnes skaidu putekļu uzkrāšanai, tad izmaksas par šādu tvertņu izbūvi būs attiecināmas, jo bez tām ēku nebūs iespējams nodot ekspluatācijā.

**16.jautājums**: Vai iespējams saņemt 1.jūnijā notikušā programmas semināra prezentācijas materiālus?

**Atbilde**: 01.07.2016. semināra prezentācijas ir pieejamas CFLA mājas lapā. Saite uz publicētajām prezentācijām ir šeit: <http://www.cfla.gov.lv/lv/es-fondi-2014-2020/izsludinatas-atlases/3-1-1-5-atbalsts-ieguldijumiem-razosanas-telpu-un-infrastrukturas-izveidei-vai-rekonstrukcijai>

**17.jautājums: Uzņēmuma pieder nekustamais īpašums, ēka, kas pēc inventarizācijas lietas šobrīd klasificēta kā šķūnis, bet ir izstrādāts būvprojekts, kur klasifikācija ēkai būs noliktava. Saimnieciskā darbība šajā ēkā nav veikta, ēka atrodas pašreizējās ražotnes teritorijā. Uzņēmums nodarbojas ar koka izstrādājumu ražošanu un plāno, ka šīs telpas izmantos savas ražošanas paplašināšanai, un rekonstruētajā ēkā tiks izvietota koka izstrādājumu pakošana un uzglabāšana. Vai šādām darbībām minētais pasākums paredz atbalstu?**

**Atbilde: Saskaņā ar MK noteikumu Nr.227 17.punktā noteikto finansējumu pasākuma ietvaros piešķir vienas vai vairāku ēku būvniecībai, pārbūvei vai atjaunošanai, kas saistīta ar ražošanas ēku izveidi. Savukārt 18.punktā noteikts, ka pasākuma ietvaros rūpnieciskās ražošanas ēkai ir jāatbilst** MK noteikumu Nr.1620 “Noteikumi par būvju klasifikāciju” pielikumā “Būvju klasifikācija” 125.koda “Rūpnieciskās ražošanas ēkas un noliktavas” 1251. apakškodā “Rūpnieciskās ražošanas ēkas; Rūpnieciskās ražošanas telpu grupa” minētajām būvēm. N**oliktavas ēkas nav iekļautas minētajā apakškodā, līdz ar to noliktavas būvniecība, pārbūve vai atjaunošana šī pasākuma ietvaros nav atbalstāma darbība.**

**18.jautājums**: Vai zemes nomas līgumam, ja projektu paredzēts īstenot uz iznomātas zemes ir jābūt reģistrētam Zemesgrāmatā?

**Atbilde**: Saskaņā ar MK noteikumu Nr.227 12.punktā minēto, ilgtermiņa nomas tiesībām vismaz uz 10 gadiem pēc projekta īstenošanas pabeigšanas ir jābūt reģistrētām zemesgrāmatā.

**19.jautājums**: Vai uzņēmēji jau var iesniegt projektus CFLA pasākumam - atbalsts ieguldījumiem ražošanas telpu un infrastruktūras izveidei un rekonstrukcijai?

**Atbilde**: Projektu iesniegumu iesniegšana 3.1.1.5.pasākuma ietvaros notiek no  š.g. 3.jūnija līdz 3.augustam ieskaitot. Projekta  dokumenti pieejami Centrālās finanšu un līgumu aģentūras mājas lapā šeit:  <http://www.cfla.gov.lv/lv/es-fondi-2014-2020/izsludinatas-atlases/3-1-1-5-atbalsts-ieguldijumiem-razosanas-telpu-un-infrastrukturas-izveidei-vai-rekonstrukcijai>. Ir noslēdzies reģionālais semināru cikls par 3.1.1.5.pasakumu,  materiāli pieejami iepriekš norādītajā mājaslapas saitē.

**20.jautājums**: Sakiet lūdzu, vai ir pieejama atjaunota informācija par programmu: <https://em.gov.lv/lv/es_fondi/atbalsta_pasakumi_2014_2020/atbalsts_ieguldijumiem_razosanas_telpu_un_infrastrukturas_izveidei_vai_rekonstrukcijai/> “Atbalsts ieguldījumiem ražošanas telpu un infrastruktūras izveidei vai rekonstrukcijai”? Pēc norādītās informācijas saprotu, ka programma ir noslēgusies ar 2016.gada 2 ceturksni? Lūdzu atsūtiet informāciju vai šāda, vai līdzīga veida programmas ir paredzēts turpināt vai iesākt no jauna.

**Atbilde**: Projektu iesniegumu iesniegšana 3.1.1.5.pasākuma ietvaros notiek **no  š.g. 3.jūnija līdz 3.augustam** ieskaitot. Projekta  dokumenti pieejami Centrālās finanšu un līgumu aģentūras mājas lapā šeit:  <http://www.cfla.gov.lv/lv/es-fondi-2014-2020/izsludinatas-atlases/3-1-1-5-atbalsts-ieguldijumiem-razosanas-telpu-un-infrastrukturas-izveidei-vai-rekonstrukcijai>. Ir noslēdzies reģionālais semināru cikls par 3.1.1.5.pasakumu,  materiāli pieejami iepriekš norādītajā mājaslapas saitē.

**21.jautājums**: Plānotā projekta ietvaros plānojam rekonstruēt ēkas īpašumā Ķekavas novadā, kas sastāv no 3 atsevišķiem būves kadastra apzīmējumiem. Rekonstrukcija ir plānota 2 būves no kopējiem 3.

Vai programmā tiks atbalstīta šāda rekonstrukcija vienā īpašumā (kadastra numurs ……..011), kur rekonstrukcija tiks veikta korpusos ar būves kadastra apzīmējumiem ………011 un ………….012 ?

**Atbilde**: 3.1.1.5.pasākuma MK noteikumi Nr.227 nenosaka, ka projekta ietvaros rekonstruējamajām ēkām ir jābūt ar vienu kadastra apzīmējumu. Lai projekts atbilstu 3.1.1.5.pasākumam, ir jāpārliecinās, ka projektā plānoto darbību īstenošanas vieta atbilst MK noteikumu Nr.227 10.. 11. un 12. punktā noteiktajam.

**22.jautājums**: Būves, kadastra apzīmējums …………011, nosaukums ir “Sakņu glabātava”, būves lietošanas veids: 1252 Rezervuāri, bunkuri, silosi un noliktavas.

Uzņēmums nodarbojas ar komerctransporta aprīkojumu ražošanu (saskaņā ar NACE2 - 2920) – vai uzņēmuma faktiskā nodarbošanās un atšķirīgais telpu lietošanas veids nekļūst par šķērsli kvalifikācijai atbalstam?

**Atbilde**: Saskaņā ar MK noteikumu Nr.227 18.punktā noteikto **pasākuma ietvaros rūpnieciskās ražošanas ēkai ir jāatbilst** MK noteikumu Nr.1620 “Noteikumi par būvju klasifikāciju” pielikumā “Būvju klasifikācija” 125.koda “Rūpnieciskās ražošanas ēkas un noliktavas” 1251. apakškodā “Rūpnieciskās ražošanas ēkas; Rūpnieciskās ražošanas telpu grupa” minētajām būvēm. Ir iespējams neatbilstošās būves tipu mainīt veicot projekta ietvaros plānotos būvdarbus. Tas, ka būve pēc projekta īstenošanas atbildīs MK noteikumu Nr.227 18.punktā minētajai ražošanas ēkai, projekta iesniedzējam ir jāpamato projekta iesniegumā un biznesa plānā.

**23.jautājums**: Būves, kadastra apzīmējums ……………012, nosaukums ir “Lopbarības cehs”, būves lietošanas veids: 1251 Rūpnieciskās ražošanas ēkas.

Uzņēmums nodarbojas ar komerctransporta aprīkojumu ražošanu (saskaņā ar NACE2 - 2920) – vai uzņēmuma faktiskā nodarbošanās un atšķirīgais telpu lietošanas veids nekļūst par šķērsli kvalifikācijai atbalstam?

**Atbilde**: 3.1.1.5.pasākuma mērķis ir veicināt apstrādes rūpniecības komersantu paplašināšanos. Ja projekta ietvaros uzņēmums plāno pārbūvēt/atjaunot MK noteikumu Nr.227 18.punktā noteiktajam būves tipam atbilstošu ēku un to pēc tam izmantot atbilstoši savas ražošanas specifikai, tad šādas ēkas būvdarbi būs uzskatāmi par atbalstāmu darbību.

**24.jautājums**: Mūsu uzņēmumam ir 2 ražotnes,  viena Valmierā un viena Alūksnē. Projekta ietvaros mēs gribēju uzbūvēt no jauna vēl vienu ražotni Valmierā un atjaunot/rekonstruēt 2 pamestas ražošanas telpas Alūksnē. Vai ir iespējams viena projekta ietvaros apvienot šīs 2 iepriekš minētās aktivitātes ņemot vērā to, ka tās fiziski atrodas/ tiktu veiktas  2 dažādās pilsētās?

**Atbilde**: Minētās darbības var veikt viena projekta ietvaros.

**25.jautājums**: Ko tieši konkursa nolikumā "Ražošanas ēku būvniecība un rekonstrukcija" ietver jēdziens "saistītās personas"? Vai tas ietver arī pirmās pakāpes radinieku uzņēmumus?

Kā saprast šo Regulas (ES) Nr. [651/2014](http://eur-lex.europa.eu/eli/reg/2014/651?locale=LV) I pielikuma 3.panta 3.punktu: "Uzņēmumi, kuriem kādas no šīm attiecībām pastāv ar fiziskas personas vai kopīgi darbojošos fizisku personu grupas starpniecību, arī ir uzskatāmi par saistītiem uzņēmumiem, ja tie pilnībā vai daļēji darbojas tajā pašā konkrētajā tirgū vai blakustirgos."

**Atbilde**: MK not. 227 2.p., 2.1.p. - Saistītās personas – personas, kuras atbilst Komisijas 2014. gada 17. jūnija Regulas (ES) Nr.[651/2014](http://eur-lex.europa.eu/eli/reg/2014/651?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187) (turpmāk – Komisijas regula Nr. [651/2014](http://eur-lex.europa.eu/eli/reg/2014/651?locale=LV)), **1. pielikuma 3. panta 3. punktā noteiktajai definīcijai**:

“3.   “Saistīti uzņēmumi” ir uzņēmumi, kuru starpā pastāv kādas no šeit norādītajām attiecībām:

|  |  |
| --- | --- |
| a) | uzņēmumam ir akcionāru vai dalībnieku balsstiesību vairākums citā uzņēmumā; |

|  |  |
| --- | --- |
| b) | uzņēmumam ir tiesības iecelt vai atlaist pārvaldes, vadības vai uzraudzības struktūras dalībnieku vairākumu citā uzņēmumā; |

|  |  |
| --- | --- |
| c) | uzņēmumam ir tiesības īstenot noteicošu ietekmi pār citu uzņēmumu saskaņā ar līgumu, kas noslēgts ar šo uzņēmumu, vai saskaņā ar tā dibināšanas līguma klauzulu vai statūtiem; |

|  |  |
| --- | --- |
| d) | uzņēmums, kas ir cita uzņēmuma akcionārs vai dalībnieks, vienpersoniski kontrolē akcionāru vai dalībnieku vairākuma balsstiesības minētajā uzņēmumā saskaņā ar vienošanos, kas panākta ar pārējiem uzņēmuma akcionāriem vai dalībniekiem. |

Pieņemts uzskatīt, ka noteicoša ietekme nepastāv, ja 2. punkta otrajā daļā norādītie ieguldītāji tieši vai netieši neiesaistās attiecīgā uzņēmuma pārvaldīšanā, neskarot viņu kā akcionāru tiesības.

Uzņēmumi, kuriem kādas no pirmajā daļā aplūkotajām attiecībām pastāv ar viena vai vairāku citu uzņēmumu vai kāda no 2. punktā minētajiem ieguldītājiem starpniecību, arī ir uzskatāmi par saistītiem.

Uzņēmumi, kuriem kādas no šīm attiecībām pastāv ar fiziskas personas vai kopīgi darbojošos fizisku personu grupas starpniecību, arī ir uzskatāmi par saistītiem uzņēmumiem, ja tie pilnībā vai daļēji darbojas tajā pašā konkrētajā tirgū vai blakustirgos.

Par “blakustirgu” uzskata produkta vai pakalpojuma tirgu, kas atrodas tieši augšup vai lejup no konkrētā tirgus.”

**26.jautājums**: Vai es pareizi sapratu, finansējumu var saņemt arī Rīgas reģions (izņemot Rīgu)? Tātad Mārupe ietilpst atbalstāmo uzņēmēju kategorijā?

**Atbilde**: Jā, 3.1.1.5.pasākuma “Atbalsts ieguldījumiem ražošanas telpu un infrastruktūras izveidei vai rekonstrukcijai” ERAF finansējums ir sadalīts pa 5 reģioniem t.sk. Rīgas reģionu, **izņemot Rīgas pilsētu**. Mārupe ietilpst Rīgas reģionā.

**27.jautājums**: Tāmes, būvdarbus var sākt arī pēc līguma noslēgšanas ar CFLA? Līdz 31.12.2022. ēkai ir jābūt nodotai ekspluatācijā un tajā ir jānotiek ražošanas procesiem?

**Atbilde**: **Būvdarbus var uzsākt tikai pēc projekta iesniegšanas Centrālajā finanšu un līgumu aģentūrā** (CFLA) (MK not.Nr.277 26.p.). Savukārt **būvniecības dokumentācijas izmaksas** atbilstoši MK not. Nr.227 20.p. ir attiecināmas no **2014.gada 1.janvāra**, kas nozīmē, ka būvniecības dokumentāciju drīkst izstrādāt arī pirms projekta iesniegšanas CFLA. Savukārt projektu var īstenot līdz 31.12.2022., bet ne ilgāk kā 4 gadus, kad noslēgts līgums ar CFLA. Savukārt, projekts tiek uzskatīts par pabeigtu, ja CFLA ir iesniegts noslēguma maksājuma pieprasījums un izpildījušies MK not. Nr.227. 19.p. minētie nosacījumi tajā skaitā 29.2.p. par ražošanas procesa uzsākšanu. Ražošanas ēkām ir jābūt nodotām ekspluatācijā.

**28.jautājums**: Uzņēmums plāno attīstīt ražošanu un izmantot šo atbalstu,  
bet ņemot vērā nosacījumus, ēkas rekonstrukcijas visus darbus iespējams nevar realizēt uzreiz.  
Vai šim pasākumam plānojas nākotnē vēl kāda iesniegšanas kārta?

**Atbilde**: Šī pasākuma ietvaros nav paredzētas projektu iesniegumu atlases kārtas. Ja līdz 31.12.2018. tiks sasniegti MK noteikumu Nr.227 6.punktā norādītie pasākuma ietvaros sasniedzamie uzraudzības rādītāji, tad būs iespējams izmantot MK noteikumu 5.punktā norādīto ERAF finansējuma snieguma rezervi.

**29.jautājums**: Mēs esam ražotājs. Vai ir iespēja viena projekta ietvaros:

1. Būvēt jaunu ražošanas cehu
2. Izbūvēt ventilācijas-rekuperācijas sistēmu esošajā cehā

Jaunais cehs tiks būvēts kā piebūve esošajam ceham un tie savienosies.

**Atbilde**: Atbildot uz Jūsu jautājumu skaidrojam, ka pasākuma ietvaros ir atbalstāmas darbības, kas ir saistītas ar jaunu ražošanas ēku būvniecību, kā arī esošo ēku pārbūvi un atjaunošanu. Jūsu minētās ventilācijas-rekuperācijas sistēmas izbūves darbi esošajā ražošanas cehā un ar tiem saistītās izmaksas nevar tikt attiecinātas, ņemot vērā 12.04.2016 MK noteikumu Nr.227 17.5. apakšpunktā noteikto:

“17.5. ražošanas ēkā vai telpās, kur projekta ietvaros plānots veikt pārbūvi vai atjaunošanu, **pēdējos divus gadus pirms projekta iesnieguma iesniegšanas nav veikta saimnieciskā darbība apstrādes rūpniecībā.**”

**30.jautājums**: Vēlos piedalīties programmā "**Atbalsts ieguldījumiem ražošanas telpu un infrastruktūras izveidei vai rekonstrukcija**" (3.1.1.5.) veicot siltumnīcas izbūvi 1 ha platībā. Šobrīd ir arī potenciālais nomnieks: salātu audzētājs. Salātu audzētājs audzēs salātus uz salātu audzējamās mehāniskās līnijas, pēc tam veiks to griešanu, mazgāšanu un fasēšanu automātiskā režīmā. Jautājums, vai šis ir atbalstāmais projekts un atbalstām darbība saskaņā ar NACE 2. redakcijas C sadaļu?

Šķiet, ka uzņēmuma nosaukums dotajā situācijā nav būtisks, jo siltumnīcu kā ēku paredzēts uzbūvēt un nodot nomā. Paredzamā nomnieka darbība ar kuru tas gūst ienākumus un kuru tas ir deklarējis VID ir C sadaļā 10.39 salāti; jauktie salāti, iepakoti; Siltumnīcās tiks izvietotas iekārtas uz kurām augs automātiskā režīmā salāti, pēc tam automātiski tie tiks novākti, mazgāti, sagriezti un safasēti pārdošanai. Vai šajā gadījumā nomnieks ar darbības kodu 10.39 C sadaļā tiek klasificēts kā atbilstošais nomnieks ražošanas telpām?

**Atbilde**: Atbilstoši Ministru kabineta noteikumu Nr.227 8.punktam 3.1.1.5.pasākuma ietvaros, **lai saņemtu atbalstu ražošanas ēku būvniecībai, pārbūvei vai atjaunošanai**, tām ir jāatbilst Ministru kabineta 2009. gada 22. decembra noteikumu Nr. 1620 "Noteikumi par būvju klasifikāciju" pielikumā "Būvju klasifikācija" 125. koda "Rūpnieciskās ražošanas ēkas un noliktavas" **1251. apakškodā "Rūpnieciskās ražošanas ēkas; Rūpnieciskās ražošanas telpu grupa" minētajām būvēm**. Pasākuma ietvaros par ražošanas telpām uzskatāmas telpas, kas atrodas rūpnieciskās ražošanas ēkā un ir nepieciešamas ražošanas vajadzībām un ražošanas procesam, ieskaitot telpas, kuras norādītas normatīvajā aktā, kas nosaka darba aizsardzības prasības darba vietās. **Siltumnīcas ar kopējo platību, lielāku par 60 m2**, atbilstoši “Būvju klasifikācijai**”  ir klasificētas 1271.apakškodā “Lauku saimniecību nedzīvojamās ēkas; Lauku saimniecību nedzīvojamās ēkas telpu grupa”** . Līdz ar to siltumnīcu būvniecība 3.1.1.5.pasākuma ietvaros nav atbalstāma.